Broj: 711-I-360-P-80/22-05-17

Zagreb, 11. veljače 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 32. stavka 1. podstavka 3., 4. i 5. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev Dražena Jurkovića, direktora Udruge poslodavaca u zdravstvu Hrvatske,** za davanjem očitovanja,na 158. sjednici, održanoj 11. veljače 2022., daje sljedeće:

**OČITOVANJE**

**Ravnatelj zdravstvene ustanove kojem je osnivač Republika Hrvatska ili jedinica lokalne i područne (regionalne) samouprave ne može uz plaću za obnašanje navedene javne dužnosti primati i regres, dar za dijete ili božićnicu, jer bi isto predstavljalo primitak dodatne naknadu za poslove obnašanja navedene javne dužnosti u smislu članka 7. točke d) ZSSI-a, ali ukoliko bi navedeni obveznik, uz dužnost ravnatelja zdravstvene ustanove, povremeno obavljao i poslove doktora medicine mogao bi na temelju obavljanja tog posla primiti božićnicu, regres, dar za dijete i božićnicu, jer se u tom slučaju ne bi radilo o dodatnoj naknadi za poslove obnašanja dužnosti ravnatelja.**

Obrazloženje

Dražen Jurković, direktor Udruge poslodavaca u zdravstvu Hrvatske, podnio je zahtjev za očitovanjem koji je u knjigama ulazne pošte zaprimljen 4. veljače 2022. pod brojem: 711-U-2329-P-80/22-01-2, povodom kojeg se vodi predmet broj P-80/22.

U zahtjevu podnositelj navodi da je Smjernicom Povjerenstva, Broj: 711-I-134-R-34/22-01-17 od 31. siječnja 2022. navedeno da, sukladno članku 7. točci d) ZSSI/21, obveznici navedeni u članku 3. Zakona, koji temeljem ugovora o radu ili drugog ugovora iz radnog odnosa obnašaju javnu dužnost, ne smiju pored plaće koju primaju za njezino obnašanje ostvarivati druge primitke, osim ako drugim zakonom nije drukčije propisano, koji primici su isplate božićnice, regresa za godišnji odmor, dara za dijete, bonusa za ostvarene rezultate poslovanja te uplate u dobrovoljni mirovinski fond, dodatno zdravstveno osiguranje, životno osiguranje i sl., jer se navedeni drugi primici isplaćeni uz plaću ne mogu smatrati plaćom obveznika, već drugim dodatkom za obnašanje javne dužnosti.

Navodi da su odredbama ZSSI/21-a kao zakonski obveznici navedeni i ravnatelji ustanova u zdravstvu kojima je osnivač Republika Hrvatska ili jedinica lokalne i područne (regionalne) samouprave.

Podnositelj naglašava da se navedenom Smjernicom ravnatelji zdravstvenih ustanova dovode u isti položaj kao i primjerice, zastupnici u Hrvatskom saboru, ministri, župani, gradonačelnici, općinski načelnici, što su sve politički položaji, dok se ravnatelji zdravstvenih ustanova biraju temeljem javnog natječaja, imenuje ih upravno vijeće zdravstvene ustanove, slijedom čega nije riječ o političkim položajima, nego profesionalnim funkcijama. Također se navodi da ravnatelji zdravstvenih ustanova nemaju pravo na koristi na koje imaju pravo neki drugi obveznici ZSSI/21-a, slijedom čega se ne mogu sve odredbe navedenog Zakona na jednaki način na njih primjenjivati.

Nadalje podnositelj ističe da ravnatelji zdravstvenih ustanova ne bi smjeli biti politički imenovane, nego stručne osobe, što se ovakvom primjenom ZSSI/21-a ozbiljno dovodi u pitanje, jer može negativno utjecati na to da se osobe s odgovarajućim obrazovanjem, iskustvom i znanjem jave na natječaje za ravnatelje zdravstvenih ustanova, te se otvara pitanje tko će od postojećih ravnatelja ostati na tom mjestu, posebice imajući u vidu odgovaraju za cjelokupno poslovanje i zakonitost rada ustanova.

Iznosi se da plaće ravnatelja zdravstvenih ustanova često nisu niti približno najviše plaće u ustanovama te da je pravo na regres, božićnicu, jubilarnu nagradu, dar za djecu i sl., utvrđeno Temeljnim kolektivnim ugovorom za službenike i namještenike u javnim službama („Narodne novine“, broj 66/20. i 128/17.) i Kolektivnim ugovorom za djelatnost zdravstva i zdravstvenog osiguranja („Narodne novine“, broj 29/18. i 56/20), isti se temelje na Zakonu o radu („Narodne novine“, broj 93/14. i 98/19.) te su ugovoreni ugovorima u radu.

Zaključno se navodi da bi svrha Zakona trebala biti smanjivanje mogućnosti nastanka sukoba između javnog i privatnog interesa, ali da nije razvidno na koji način se to omogućava zabranom primitka dodatnih naknada ravnateljima zdravstvenih ustanova na koje imaju pravo drugi zaposlenici tih ustanova te se predlaže preispitati stav iz upute Povjerenstva, s obzirom da će još više biti dovedena u pitanje financijska opstojnost zdravstvenog sustava te sigurnost pacijenata i korisnika zdravstvene zaštite, imajući u vidu razinu odgovornosti i složenost poslova ravnatelja.

Člankom 8. stavcima 3. i 4. ZSSI/21-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI/21-a, ali se njegov sadržaj odnosi na tumačenje odredbe ZSSI/21-a, stoga Povjerenstvo povodom podnesenog zahtjeva daje sljedeće očitovanje.

Člankom 3. stavkom 1. podstavkom 65. ZSSI-a propisano je da su ravnatelji ustanova u zdravstvu kojima je osnivač Republika Hrvatska ili jedinica lokalne i područne (regionalne) samouprave obveznici ZSSI-a.

Sukladno članku 7. točki d) ZSSI-a, obveznicima je zabranjeno primiti dodatnu naknadu za poslove obnašanja javnih dužnosti. Prema članku 5. stavku 2. ZSSI-a, plaća obveznikaje svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Navedene zakonske odredbe obvezuju sve zakonske obveznike pa tako i u pogledu zabrane primitka dodatne naknade za poslove obnašanja javnih dužnosti, neovisno o tome koju dužnost iz članka 3. stavaka 1. ili 2. ZSSI/21-a obnašaju.

Stoga ravnatelj zdravstvene ustanove koji prima plaću, ne može uz plaću za obnašanje navedene javne dužnosti primati i regres, dar za dijete ili božićnicu, jer bi isto predstavljalo primitak dodatne naknade za poslove obnašanja navedene javne dužnosti, što je obveznicima zabranjeno člankom 7. stavkom 1. točkom d) ZSSI-a.

Međutim, ako bi obveznik uz dužnost ravnatelja zdravstvene ustanove povremeno obavljao poslove doktora medicine, za što nije potrebno pribaviti prethodno odobrenje Povjerenstva iz članka 17. stavka 2. ZSSI-a, te bi i u tom svojstvu stekao pravo na primitke regresa, božićnice i sl., mogao bi temeljem obavljanja istog posla primiti dodatne naknade, jer u tom slučaju iste ne bi bile primljene povodom obnašanja dužnosti ravnatelja zdravstvene ustanove, već za obavljanje liječničke djelatnosti, slijedom čega se ne bi radilo o dodatnoj naknadi za poslove obnašanja dužnosti ravnatelja.

Slijedom navedenog, Povjerenstvo je dalo očitovanje kao u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Podnositeljici, putem dostavljene e-mail adrese
2. Objava na internetskoj stranici Povjerenstva
3. Pismohrana